Brøndby har fået en markant straf for urolighederne i forbindelse med pokalkampen mod FC København tidligere på efteråret.

Superligaens bundprop skal således spille to af forårets kampe for tomme tribuner, mens en tredje kamp er betinget af, at der ikke sker lignende hændelser i løbet af forårets kampe på Brøndby Stadion. Klubben er samtidigt blevet tildelt en bøde på 150.000 kroner.

- Vi kommer med denne kendelse desværre til at flytte grænsen for sanktionering af tilskueruroligheder. Men de scener, vi var vidner til på Brøndby Stadion, var i sig selv så grænseoverskridende, at de berettiger anvendelsen af denne sanktionsmulighed, udtaler formanden for DBU’s Disciplinærudvalg, advokat Jens Hjortskov.

- Det er vores formål med kendelsen at ramme den arrangerende klub for dens helt utilstrækkelige sikkerhedsforanstaltninger og manglende evne til at gribe ind, da urolighederne udviklede sig. Og det er samtidig vores mål at sanktionere de såkaldte fans, der står bag urolighederne.

- Vi må erkende, at dem, der virkelig vil uroen frem for fodbolden, givetvis er temmelig ligeglade med de bøder, deres favoritklub tildeles på grund af deres opførsel. Derfor må vi gå skridtet videre og udelukke de dårlige tilskuere - men desværre også til de gode tilskuere - i op til tre kampe. På langt sigt er det vores forhåbning, at det også kan medvirke til en større selvjustits blandt publikum, tilføjer han.

Brøndby kommer til at spille kampene uden tilskuere i forårets første runde mod Randers samt i Superligaens 23. spillerunde mod FC Midtjylland. I de pågældende kampe må der kun være spillere, dommere og officials fra de deltagende klubber samt akkrediterede journalister, fotografer og tv-folk til stede.

Brøndby kan anke kendelsen inden for de næste 14 dage.